李吕
送高丞别
君侯七闽英，学问早有余。
年时犹未冠，鼓箧游上都。
文成笔五色，四海仰名誉。
调丞尉江邑，有实不愿图。
朅来对二松，清襟映冰壶。
粹然眉睫间，未变庠序儒。
胸中浩然气，固已雄万夫。
我穷卧洲渚，江鸥以为徒。
屡枉高轩过，峨冠讲唐虞。
驰骋文史乐，时得陪卷舒。
瓜代遽及期，此情将焉如。
耻作儿女态，挥洒小衣裾。
虎溪岂限我，足创方趑趄。
怅望不远送，搔首空踌躇。
所觊善行李，早达三山隅。
安居未容久，快作朝省趋。
用贤世所急，君才应时需。
愿补仲山衮，再矢皋陶谟。
勿以得失虑，行当翱天衢。
愧乏折箠赠，短篇见区区。
他时旧交念，阔{外门内扁}寄樵渔。